Først var den gal på E45 syd for Hobro , så syd for Brønderslev på E39 , og nu har der også været et færdselsuheld på E45 ved Støvring. I den nordgående retning var et invalidekøretøj kørt galt, hvor føreren i køretøjet var fastklemt, så der var brug for beredskabet til at få ham frigjort. -	Han er lige kørt til Aalborg Sygehus til behandling for nogle mindre skader, fortæller Mads Hessellund, der er vagtchef hos Nordjyllands Politi. Skader på biler og lastbiler Selvom morgenen har budt på adskillige afkørsler, så har uheldet ved Støvring dog – heldigvis – været et af de eneste tilfælde med personskade. Vagtchefen fortæller, at der ellers kun er tale om materielle skader på biler og lastbiler. Han og resten Nordjyllands Politi kommer derfor med en kraftig opfordring til bilisterne i Nordjylland. -	Hvis man skal ud at køre, så kør hjemmefra i god tid, siger Mads Hessellund og fortsætter: -	Og så skal man sørge for at køre efter forholdene og være særlig opmærksom på, at selvom vejene ser pæne og ryddet ud, så er der altså is på dem, og de er rigtig, rigtig glatte, så man skal køre forsigtigt og med lav hastighed.

Referat:
Det har været en særdeles travl onsdag morgen for Nordjyllands Politi og Nordjyllands Beredskab på de nordjyske veje.